חובת הדיווח על תאונות עבודה ומחלות מקצוע

חוק מיוחד (פקודת התאונות ומחלות משלח-היד (הודעה) - 1945) עוסק בחובת ההודעה של מעביד על תאונה או מחלת מקצוע שנגרמה לעובד. על התאונה יש לדווח בטופס מיוחד אותו ניתן להשיג ממפקחי עבודה האזוריים שבאגף הפיקוח על העבודה. חובת ההודעה למחלקת הפיקוח על העבודה (במשרד העבודה והרווחה) איננה קשורה להגשה או אי-הגשה של טופס תביעה מהמוסד לביטוח לאומי. ברוב המקרים יזדקק אפוא המעביד (או העצמאי שנפגע) לשני סוגי דיווחים:             
האחד למחלקת הפיקוח (דיווח מיידי כפי שיפורט להלן), והשני למוסד לביטוח לאומי במסגרת תביעה לדמי פגיעה, גמלה או קצבה (שאפשר להגיש גם זמן ניכר לאחר התאונה). המעביד חייב לשמור בפנקס המפעל את פרטי התאונות ומחלות המקצוע עליהן חלה חובת דיווח לרשויות.                                        

דיווח על תאונת עבודה
המעביד חייב לדווח מיד, בטופס מיוחד, למפקח עבודה אזורי על כל תאונה שמקורה בעבודה (בעת ביצוע העבודה או בדרך מ/אל העבודה), ושגרמה ליותר משלושה ימי אי-כושר לעבודה, או שגרמה למות העובד. אין לבעל המפעל חובת דיווח על תאונה שאירעה לקבלן או לעובדי קבלן המבצעים עבודה עבורו. אם אירעה במפעל תאונה לעובד של קבלן, על בעל המפעל להודיע מיד לקבלן על התאונה והקבלן ידווח על התאונה למפקח העבודה האזורי. בנוסף, חייב המעביד לדווח למחלקת הפיקוח על העבודה על כל מקרה מסוכן כמפורט בהמשך.

דיווח על מחלת מקצוע                                                                                         
כל מעביד המאמין או החושד, או שיש לו סיבות סבירות להאמין או לחשוד, שלעובד נגרמה מחלת מקצוע חייב להודיע על כך בכתב לרופא ממשלתי של משרד הבריאות, וכן חייב לדווח על כך מיד למפקח העבודה האזורי (על גבי אותו טופס שנהוג לדווח בעזרתו על תאונת עבודה).
רשימה של מחלות מקצוע החייבות בדיווח פורסמה במסגרת פקודת התאונות ומחלות משלח-יד. בנוסף לחובת הדיווח של המעביד, כל רופא המטפל בחולה הסובל ממחלת משלח-יד חייב גם הוא לדווח על כך מיד למפקח העבודה הראשי בירושלים.
המוסד לביטוח לאומי מפרסם אף הוא רשימת מחלות מקצוע המוכרות לצורך מתן פיצוי לנפגע, אך רשימה זו שונה, במידת-מה, מרשימת מחלות המקצוע החייבות בדיווח על פי פקודת התאונות ומחלות משלח-יד.

דיווח על מקרה מסוכן
המעביד חייב לדווח למפקח עבודה אזורי על מקרים מסוכנים מסוימים שנקבעו בחוק, גם אם הם לא גרמו לתאונת עבודה. רשימת המקרים האלה פורסמה בפקודה אף היא, והיא כוללת מקרים מסוכנים כדוגמת התבקעות אבן משחזת, התמוטטות או נפילה של מעלית, קריסה או התמוטטות של עגורן, ניתוק כבל-תיל, חבל או שרשרת המשמשים להרמה של מטען על-ידי עגורן, כננת או גלגלת, ועוד, התפוצצות או התבקעות של דוד קיטור או קולט גז המכיל גז בלחץ גבוה מלחץ האוויר, ועוד. בנוסף, חייבים לדווח על כל התפוצצות או שריפה שגרמו נזק לבניין, למכונות, למתקנים, למכשירים חשמליים, או לקווי חשמל, התמוטטות של פיגום המיועד לביצוע פעולות בנייה, התמוטטות של תבנית ליציקת בטון בגובה העולה על 2 מטרים, ועוד.